Nordea Kredit hæver sine bidragssatser.

Det sker med henvisning til nye regler for kapitalkrav, skriver Nordea Kredit i en pressemeddelelse.

- Nordea Kredit skal på grund af den nye lovgivning sætte mere kapital til side for at kunne yde lån til kunderne. Det gør det dyrere at tilbyde realkreditlån, og derfor justerer vi priserne, skriver Torben Laustsen, bankdirektør i Nordea.

Læs også : Tvetydige meldinger fra Nordea om højere bidragssatser

For den enkelte kunde betyder ændringerne, at prisen på et lån på en million stiger mellem 30 og 228 kroner om måneden efter skat ved en belåning på 80 procent.

Ændringerne af bidragssatserne træder i kraft fra 1. oktober i år.

Nordea skifter holdning

Nordea har undervejs talt med to tunger om, hvorvidt de ville hæve bidragssatserne. Ved Nordeas seneste kvartalsregnskab citerede Bloomberg Nordeas direktør Torsten Jørgensen for, at Nordea forventede at hæve bidragssatserne.

- Du skal nærmere betragte vores tilgang til Danmark og prisændringer på det danske realkredit som et spørgsmål om timing. Det er et vindue, som vi vil forsøge at udnytte så hurtigt som muligt, sagde Torsten Jørgensen, som er en del af Nordeas koncerndirektion i Stockholm.

Efterfølgende afviste Nordeas danske chef, at man ville hæve bidragssatserne.

- Vi har ingen planer om at sætte bidragssatserne op i Danmark, sagde Nordeas chef i Danmark, David Hellemann, dengang i en skriftlig kommentar.

Læs også : BRF og Nordea Kredit melder hus forbi om bidragsforhøjelser

Men nu vælger Nordea altså alligevel at hæve bidragssatserne for deres kunder med realkreditlån.

Tidligere har Nykredit og RD hævet deres bidragssatser. Specielt da Nykredit hævede bidragssatserne, udløste det et ramaskrig, da de var det første realkreditinstitut, der hævede bidragssatserne markant.